
Javaslat:

A TANÁCS HATÁROZATA

a Rotterdami Egyezmény III. mellékletének módosítására irányuló javaslatok tekintetében az Európai Unió nevében képviselendő álláspont meghatározásáról

(A Bizottság előterjesztése)

INDOKOLÁS

1.
A JAVASLAT HÁTTERE

Az Élelmezési és Mezőgazdasági Szervezet (FAO) és az ENSZ Környezetvédelmi Programja (UNEP) égisze alatt 1998 márciusában befejeződtek a tárgyalások a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló egyezménnyel kapcsolatban.

Az egyezményt 1998 szeptemberében, a rotterdami miniszteri szintű diplomáciai konferencián nyitották meg aláírásra. A dokumentumot a Közösség 1998. szeptember 11-én írta alá. A Rotterdami Egyezmény komoly előrelépést jelent egyes veszélyes vegyi anyagok, köztük a növényvédő szerek nemzetközi szintű szabályozásában. Az egyezmény célja, hogy – az emberi egészség és a környezet lehetséges káros hatásokkal szembeni védelme, valamint az ilyen anyagok környezetvédelmi szempontból megfelelő felhasználásához való hozzájárulás érdekében – előmozdítsa az érintett vegyi anyagok nemzetközi kereskedelmében a felek közötti felelősségmegosztást és együttműködési törekvéseket. 

Az Unió az egyezményt a veszélyes vegyi anyagok kiviteléről és behozataláról szóló, 2008. június 17-i 689/2008/EK európai parlamenti és tanácsi rendelettel
 ültette át saját jogába. Az egyezménynek az Európai Közösség nevében történő jóváhagyásáról a 2006. szeptember 25-i 2006/730/EK tanácsi határozat
 döntött.

Az egyezmény 2004. február 24-én lépett hatályba. Az egyezmény részes felei konferenciájának ötödik ülésére Genfben, 2011. június 20. és 24. között kerül sor. Az Unión kívül huszonhat uniós tagállam is részes fele az egyezménynek.

A részes felek konferenciájának alárendelt Vegyianyag-felülvizsgáló Bizottság elnevezésű szakértői testület ajánlásai nyomán az várható, hogy a részes felek konferenciája határozni fog újabb vegyi anyagoknak az előzetes tájékoztatáson alapuló jóváhagyási eljárás hatálya alá vonásáról, illetőleg az egyezmény III. mellékletébe való felvételéről. 

A Vegyianyag-felülvizsgáló Bizottság által a Rotterdami Egyezmény III. mellékletébe való felvételre javasolt négy vegyi anyag: a krizotil-azbeszt, az endoszulfán, az alaklór és az aldikarb esetében az uniós jog már jelenleg is hasonló korlátozásokat ír elő. A Bizottság ezért az javasolja, hogy a Tanács határozzon az egyezmény részes felei konferenciájának ötödik ülésén az egyezmény III. mellékletét érintő módosításoknak az Unió nevében való támogatásáról.

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 192. cikke (1) bekezdésére és 207. cikkére, összefüggésben 218. cikkének (9) bekezdésével,

tekintettel az Európai Bizottság javaslatára,

mivel:

(1) Az Európai Unió megerősítette a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló Rotterdami Egyezményt
 (a továbbiakban: Rotterdami Egyezmény).

(2) A Rotterdami Egyezményt a veszélyes vegyi anyagok kiviteléről és behozataláról szóló, 2008. június 17-i 689/2008/EK európai parlamenti és tanácsi rendelet
 ültette át az Európai Unió jogába.

(3) Annak biztosítása érdekében, hogy az importáló országok részesülhessenek a Rotterdami Egyezmény nyújtotta védelemben, szükséges és helyénvaló támogatni a Vegyianyag-felülvizsgáló Bizottság által a krizotil-azbesztnek, az endoszulfánnak, az alaklórnak és az aldikarbnak a Rotterdami Egyezmény III. mellékletébe történő felvétele céljából megfogalmazott ajánlást. Ez a négy vegyi anyag már most is tilalom vagy szigorú korlátozás alá esik az Unióban, következésképpen olyan kiviteli előírások vonatkoznak rájuk, amelyek túlmutatnak a Rotterdami Egyezményben előírt követelményeken.

(4) A Rotterdami Egyezmény részes felei konferenciájának ötödik ülése várhatóan határozni fog a III. melléklet javasolt módosításairól. Az Európai Uniónak ezeket a módosításokat támogatnia kell,

ELFOGADTA EZT A HATÁROZATOT:

Egyetlen cikk

A Rotterdami Egyezmény részes felei konferenciájának ötödik ülésén a Bizottság az Európai Unió nevében támogatja a krizotil-azbesztnek, az endoszulfánnak, az alaklórnak és az aldikarbnak a Rotterdami Egyezmény III. mellékletébe történő felvételét célzó módosítások elfogadását. 

Kelt Brüsszelben, […]-án/-én.

